ריקציה

**רִיקֶצְיָה** (באנגלית: **Rickettsia**) הוא סוג של חיידקים – טפילים תוך-תאיים, לרוב פתוגניים. בדומה לנגיפים, חיידקי ריקציה אינם מסוגלים להתרבות מחוץ לגוף הפונדקאי.

הריקציות הן חיידקים טפילים של כינים, זבובים, קרציות וחרקים אחרים, וכל אלה עלולים להעביר את החיידק לאדם. הידועה ביותר מבין הריקציות היא הריקציה הגורמת למחלת טיפוס הבהרות (אין להתבלבל עם החיידק *[[Salmonella]] typhii*, הגורם לטיפוס הבטן). מיני ריקציה אחרים מחוללים מחלות קדחת דומות, בהן קדחת הקרצית הים-תיכונית, קדחת הבהרות של הרי רוקי, קדחת החפירות וקדחת קרציות כלבית.

טפיל הריקציה גרם בעבר למספר מחלות קשות שפגעו באופן קשה באדם ואפילו גרמו למותו, להלן מספר דוגמאות של מחלות שגרם חיידק הריקציה:
*טיפוס הבהרות – קבוצה של מחלות הנגרמות מחיידקי ריקציה המועברים על ידי חרקים שונים. צורת המגפה של המחלה מועברת מאדם לאדם על ידי כיני גוף. טיפוס אזורי (אנדמי) היא מחלה של עכברים שיכולה לעבור לאדם על ידי עקיצת פרעושים. סוג אחר מועבר על ידי קרדיות. התסמינים המופיעים כאשר אדם נדבק במחלה הם צמרמורות, דלקת גרון, חום גבוה ובנוסף לכך המחלה עלולה לפגוע בכליות ובשריר הלב ואפילו לגרום למותו של הנדבק.
*קדחת הריקציה – מחלה זיהומית שנגרמת על ידי ריקציה ומועברת לאדם בעקיצת קרציות. המחלה מאופיינת בחום, כאבי ראש, כאבי שרירים, ופריחה של נקודות ורודות קטנות שמתחילות על שורשי כף היד והקרסוליים ומתפשטות על פני הגוף.

הטיפול הטוב ביותר שיש ברפואה הוא אנטיביוטיקה, שבעזרתה מצליחה המערכת החיסונית לחסל את חיידקי הריקציה.

חיידקי ריקציה גורמים גם להופעת תסמין מטאטא המכשפה אצל צמחים.

## גנומיקה
מקטעים מסוימים בגנום הריקציה דומים לאלה של המיטוכונדריה. הגנום המפוענח של *R. prowazekii* הוא באורך 1,111,523 זוגות בסיסים והוא מכיל 834 גנים. בניגוד לחיידקים שאינם טפיליים, גנום הריקציה אינו מכיל גנים לגליקוליזה אנאירובית או גנים המעורבים בביוסינתזה ובוויסות של חומצות אמינו ונוקלאוזידים. מבחינה זו, גנום זה דומה לגנומים מיטוכונדריאליים; בשני המקרים, נעשה שימוש במשאבים מן המארח.

ייצור ATP בריקציה זהה לזה שבמיטוכונדריה. למעשה, מכל המיקרואורגניזמים הידועים, הריקציה היא כנראה קרובת המשפחה הקרובה ביותר (במובן פילוגנטי) למיטוכונדריה. בניגוד למשפט האחרון, הגנום של *R. prowazekii*, לעומת זאת, מכיל סט שלם של גנים המקודדים למעגל קרבס לקומפלקס שרשרת הנשימה. ובכל זאת, הגנומים של הריקציה, כמו כשל המיטוכונדריה, נחשבים לעיתים קרובות ל"תוצרים של אבולוציה מתכנסת".

התגלית האחרונה של הקבלה נוספת בין ריקציה לנגיפים עשויה להפוך לבסיס למאבק בזיהום HIV. נראה כי תגובה חיסונית אנושית לפתוגן הטיפוס, *Orientia tsutsugamushi*, מספקת השפעה מיטיבה כנגד התקדמות הדבקה ב-HIV, ומשפיעה לרעה על תהליך שכפול הנגיף. סיבה סבירה לתופעה הנחקרת באופן פעיל זה היא מידה מסוימת של הומולוגיה בין הריקציה לנגיף, כלומר, אפיטופ/ים משותפים עקב מקטע/ים גנום משותף/ים בשני הפתוגנים. באופן מפתיע, הזיהום הנוסף שדווח כי עשוי לספק את אותה השפעה (ירידה בעומס הנגיפי) היא המחלה קדחת דנגי הנגרמת על ידי נגיף.

ניתוח השוואתי של רצפים גנומיים זיהה גם חמישה אינדלים חתומים שמורים בחלבונים חשובים, אשר נמצאים באופן ייחודי בחיידקים מסוג ריקציה. אינדלים אלה מורכבים מהכנסה של ארבע חומצות אמינו בגורם צימוד תיקון שעתוק Mfd, הכנסה של 10 חומצות אמינו בחלבון ריבוזומלי L19, הכנסה של חומצת אמינו אחת ב־FtsZ, הכנסה של חומצת אמינו אחת בגורם סיגמא מייג'ור 70, ומחיקה של חומצת אמינו אחת באקסונוקלאז VII. אינדלים אלה אופייניים כולם לסוג זה ומשמשים כסמנים מולקולריים עבור זיהוי ריקציה.

RNA קטן בחיידקים ממלא תפקידים קריטיים במידת אלימות החיידק, הסתגלותו, ותגובתו ללחץ. אף על פי שתפקידיהם הספציפיים לא התגלו בריקציה, מעט מחקרים הראו ביטוי של sRNA חדש בתאי אנדותל מיקרו-וסקולריים אנושיים (HMEC) הנגועים בריקציה.

הגנומים של חיידקים תוך תאיים או חיידקים טפיליים עוברים צמצום מסיבי בהשוואה לקרוביהם הלא טפיליים. דוגמאות לכך כוללות רעקציה עבור פרוטאובקטריה אלפא, T. whipplei עבור אקטינובקטריה, מיקופלזמה עבור פירמיקוטים (החיידקים בעלי תכולת G+C נמוכה של גראם חיובי), וויגלסוורתיה ובוכנרה עבור פרוטאובקטריה גמא.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:חיידקים שתוארו ב-1916
קטגוריה:טקסונים שתוארו בידי הנריק דה רושה לימה
קטגוריה:חיידקים אמיתיים
קטגוריה:חיידקים ארגמניים
קטגוריה:בקטריולוגיה